
НАРЕДБА № 3
ЗА ОБЩИНСКИЯ ДЪЛГ И ОБЩИНСКИТЕ ГАРАНЦИИ НА ОБЩИНА МИНЕРАЛНИ БАНИ
Раздел I
ОБЩИ ПОЛОЖЕНИЯ
Чл. 1. С тази наредба се уреждат условията и реда за поемането на общински дълг и за издаването на  общински гаранции, както и видовете общински дълг, съгласно закона за общинския дълг.
Раздел II

ОБЩИНСКИ ДЪЛГ
Чл. 2. (1) Всички финансови задължения, поети от името и за сметка на общината при спазване на изискванията на закона за общинския дълг и тази наредба съставляват общински дълг и представляват задължение на общината.                                             

(2) Дългът на търговските дружества с общинско участие в капитала и текущите задължения на общината към доставчици на стоки и услуги не са общински дълг по смисъла на закона за общинския дълг и тази наредба.

Чл. 3. Общинският дълг е дългосрочен и краткосрочен и се поема с решение на общински съвет Минерални бани, като се формира от:

3.1. емисия на общински ценни книжа – ценни книжа, издадени от общината при условията и по ред на глава седма от закона за общинския дълг;

3.2. дълг, поет с договор за общински заем – банкови заеми, заеми от ПУДООС, ФЛАГ и всички други финансови задължения, поети с договор за общински заем;

3.3. изискуемите общински гаранции – финансови задължения, възникнали в резултат на активиране на издадена от общината гаранция;

3.4. безлихвените заеми, отпуснати по реда на закона за публичните финанси, включително възмездното финансиране по чл. 103, ал. 3 от закона;

3.5. финансов лизинг, търговски кредити и останалите форми на дълг съгласно РС (ЕО) № 479/2009 от 25 май 2009 г. за прилагане на протокола за процедурата при прекомерен дефицит, приложен към ДСЕО (OB, L 145/1 от 10 юни 2009 г.).

Чл. 4. Общината може да поема дългосрочен дълг за:

4.1. финансиране на инвестиционни проекти в полза на жителите на община Минерални бани;

4.2. рефинансиране на съществуващ дълг;

4.3. предотвратяване и ликвидиране на последиците от форсмажорни обстоятелства;

4.4. осигуряване на плащания по изискуеми общински гаранции;

4.5. финансиране на общински проекти за публично-частно партньорство;

4.6. финансиране при временни касови разриви по бюджета на общината по чл. 103, ал. 1 от закона за публичните финанси;

4.7. финансиране на проекти чрез финансови инструменти по смисъла на чл. 2, т. 11 от Регламент № 1303/2013 на ЕП и ЕС от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ, L 347/320 от 20 декември 2013 г.), наричан по-нататък „Регламент № 1303/2013”, от финансови посредници, избрани от „Фонд мениджър на финансови инструменти в България” ЕАД въз основа на открита, прозрачна, пропорционална и недискриминационна процедура.
Чл. 5. Общината може да поема краткосрочен дълг за финансиране на:

5.1. предоставяне на публични услуги при временен недостиг на средства, възникнал при временни касови разриви по бюджета на общината;

5.2. капиталови разходи;

5.3. неотложни разходи за предотвратяване и ликвидиране на последиците от форсмажорни обстоятелства;

5.4. плащания по изискуеми общински гаранции;

5.5. плащания по проекти, финансирани със средства от Европейския съюз.
5.6. проекти чрез финансови инструменти по смисъла на чл. 2, т. 11 от Регламент 1303/2013 от финансови посредници, избрани от „Фонд мениджър на финансови инструменти в България” ЕАД въз основа на открита, прозрачна, пропорционална и недискриминационна процедура.
Чл. 6. Общинският дълг не е гарантиран от държавата и не представлява задължение за правителството освен в случаите, когато по съответния ред е издадена държавна гаранция.

Чл. 7. (1) Общината може да договаря, поема и изплаща дълг в левове или в чуждестранна валута.

(2) При преоценка на общински дълг или на гарантиран от общината дълг в левове задълженията, деноминирани в чуждестранна валута, се преизчисляват по курса на Българската народна банка към датата на преоценката.

(3) Обезпечението на общински дълг не може да се осъществи чрез залог или ипотека на имущество – публична общинска собственост.

Чл. 8. Общината извършва текущо наблюдение за състоянието на дълга на търговските дружества с общинско участие в капитала, както и на останалите контролирани от общината лица, чиито средства и операции не са включени в общинския бюджет.
Чл. 9. (1) Кметът на общината изготвя годишен отчет за състоянието на общинския дълг и го внася в общинския съвет като неразделна част от отчета за изпълнението на общинския бюджет.
(2) Отчетът по ал. 1 съдържа и информация за дълга на лицата по чл. 8 и издадените от тях гаранции.

(3) Общинският съвет приема с решение годишния отчет за състоянието на общинския дълг и дълга на лицата по чл. 8.

Чл. 10. Сметната палата осъществява одит върху възникването и управлението на общинския и гарантирания от общината дълг и използването на дълговите инструменти.
Раздел III
ПОЕМАНЕ НА ОБЩИНСКИ ДЪЛГ
Чл. 11. Кметът на общината внася предложенията за поемане на дългосрочен и краткосрочен дълг, които се разглеждат и одобряват от общинския съвет.

Чл. 12. Предложението за поемане на дългосрочен дълг трябва да отговаря на следните условия:

1. Проектът да е от полза на местната общност;

2. Предложението да е придружено от пълно описание на проекта – наименование, цели, технико-икономическа обосновка, очаквани срокове за реализация и социално-икономически анализ на очакваните резултати от осъществяването на проекта;

3. Да е приложено подробно описание на всички финансови параметри на проекта – всички източници на финансиране на проекта и размер на съответния финансов ресурс, максимален размер на дълга, срокове и начини за усвояването му, лихвени условия, намерения за погасяване, размер на разходите за консултантски и административно-управленски услуги, източници за погасяване на дълга, влияние на дълговото финансиране и на разходите по обслужването на дълга върху бюджета на общината;

4. Проектът да е предложен за обсъждане на местната общност, чиито становища и предложения са неразделна част от предложението.

Чл. 13. Условията за провеждане на обществено обсъждане на проект на община Минерални бани са следните:

- проектът, предлаган за обсъждане да е в интерес на местната общност.

- проектът, предложен за обсъждане от местната общност да бъде финансиран чрез поемане на дългосрочен общински дълг по реда на закона за общинския дълг

Чл. 14. Общественото обсъждане трябва да се състои най-малко един месец преди разглеждане на предложението на кмета за поемане на дългосрочен дълг от общинския съвет при условията на Глава четвърта от закона за общинския дълг.

Чл. 15. В общественото обсъждане могат да участват заинтересовани физически и юридически лица, които имат регистрация, осъществяват дейност или ползват услуги на територията на община Минерални бани, както и представители на общинската администрация, на държавни и обществени организации.

Чл. 16. Обществено обсъждане на проект, финансиран чрез поемане на дългосрочен дълг, се извършва при спазване на следния ред:

1. Кметът на община Минерални бани оповестява изготвения проект, който ще се финансира чрез поемане от общината на дългосрочен дълг, чрез покана за обсъждане, отправена до местната общност.

2. Поканата за обсъждане по т. 1 се публикува в един регионален вестник най-малко седем дни преди датата на общественото обсъждане, поставя се на обществено достъпно място в сградата на общината, както и в интернет-страницата на общината. Датата на обсъждането на проекта е най-малко един месец преди разглеждането на предложението от общинския съвет.

3. Поканата за обсъждане по т. 1 трябва да съдържа общите параметри на проекта – предназначение, стойност, начин на финансиране и на обезпечаване, дата и място на провеждане на обсъждането.

4. Общественото обсъждане се провежда в сградата на общината в предварително посочено в поканата място.

5. За провеждане на всяко едно обсъждане кметът може да упълномощи длъжностно лице, което да докладва пред местната общност за конкретните параметри на обсъждания проект и лице, което да изготви протокол от обсъждането.

6. Обсъждането се открива от кмета или от упълномощеното от кмета длъжностно лице, което и ръководи срещата. Представя се идеята на проекта, обществената му значимост, икономически параметри, предлаган начин за финансиране. В обсъждането могат да се включат експерти, взели участие в изготвянето на проекта, за отговор на въпроси на представителите на местната общност.

7. След представянето по т. 6 докладчикът дава думата на представителите на местната общност за свободно изразяване на мнения, предложения и становища, както и за въпроси по проекта.

8. За изразените мнения, предложения и становища се съставя протокол, който се подписва от протоколчика.

9. Всички представители на местната общност могат в 7-дневен срок след провеждане на общественото обсъждане да предоставят писмени становища, които са неразделна част от протокола по т. 8.

10. По преценка на кмета проекта може да се актуализира с изразените предложения и забележки от публичното обсъждане.

Чл. 17. Протоколът от общественото обсъждане е неразделна част от предложението на кмета по чл. 13 от закона за общинския дълг.

Чл. 18. Общинският съвет разглежда докладната записка с предложението на кмета за поемане на дългосрочен дълг на първото заседание, следващо датата на постъпването й.

Чл. 19. Предложението за поемане на краткосрочен дълг трябва да е придружено с описание на финансовите параметри на дълга – размер на краткосрочния дълг, срокове, начини и намерения за усвояването му, лихвени условия, намерения за погасяване, източници за погасяване, влияние на дълговото финансиране и на разходите по обслужването на дълга върху бюджета на общината.

Чл. 20. (1) Общинският съвет приема решение за поемане на дълг, като определя:

1. максималния размер на дълга, изразен чрез номиналната му стойност;

2. валутата на дълга;

3. вида на дълга съгласно чл. 3;

4. начина на обезпечаване;

5. условията за погасяване;

6. максималния лихвен процент, такси, комисиони и други.

(2) Решението по ал. 1 се приема с мнозинство повече от половината от общия брой на общинските съветници или след провеждане на местен референдум по решение на общинския съвет.

(3) С решението по ал. 1 общинският съвет възлага на кмета на общината да проведе процедурата за избор на финансова институция, която да осигури необходимото финансиране на проекта или на финансов посредник при емитирането на общински ценни книжа.

Чл. 21. (1) Общинският съвет не може да приема решения за поемане на дългосрочен общински дълг след изтичането на 39 месеца от неговото избиране.

(2) Разпоредбите на ал. 1 не се прилагат за поетия общински дълг, за който със закон е предвидено, че не попада в обхвата на разпоредбата на чл. 32 от закона за публичните финанси, както и за общинския дълг, поет за финансиране на проекти чрез финансови инструменти по смисъла на чл. 2, т. 11 от Регламент 1303/2013 от финансови посредници, избрани от „Фонд мениджър на финансови инструменти в България” ЕАД въз основа на открита, прозрачна, пропорционална и недискриминационна процедура.
Чл. 22. В рамките на текущата бюджетна година общината може да поеме нов дълг за реализиране на дългосрочни договори с гарантиран резултат (ЕСКО договори) в размер до 15 на сто от средногодишния размер на отчетените капиталови разходи за последните четири години по общинския бюджет.

Чл. 23. В 30-дневен срок от приемането на съответното решение на общинския съвет, кметът на общината изпраща на министъра на финансите или на Сметната палата годишния отчет за състоянието на общинския дълг и решението на общинския съвет по чл. 9, ал. 3 от настоящата наредба.

Раздел IV
ПРОЦЕДУРА ЗА ИЗБОР НА ФИНАНСОВА ИНСТИТУЦИЯ И ФИНАНСОВ ПОСРЕДНИК
Чл. 24. (1) Настоящият раздел се прилага за избор на:

- финансова институция – при поемането на дългосрочен и краткосрочен дълг;           

- финансов посредник – при емитирането на общински ценни книжа.

(2) Възложителят открива възлагането на услугата с публикуването на сайта на общината на покана за събиране на оферти за избор на финансова институция и финансов посредник.

(3) Поканата трябва да съдържа най-малко следната информация – наименование и данни за възложителя, размер и вид на финансирането, обект на финансирането, срок на валидност на офертите, място, срок и начин на подаване на офертите, условия на които трябва да отговарят кандидатите и критериите за подбор, техническа спецификация (когато е приложимо), критерия за възлагане на услугата, методика за определяне на комплексната оценка и начина за определяне на оценката по всеки показател (когато е приложимо).

(4) След получаване на офертите кметът със заповед назначава комисия, която да разгледа и оцени получените оферти.

(5) Комисията се състои от нечетен брой лица.

(6) По отношение на членовете на комисията не трябва да е налице конфликт на интереси с участниците. 

(7) Членовете на комисията представят декларация за отсъствие на обстоятелствата по ал.6.

(8) Комисията разглежда подадените оферти, оценява ги съгласно методиката и предварително обявените критерии за подбор и класира участниците.

(9) За оценяването и класирането на участниците комисията съставя протокол, който предоставя на кмета на община Минерални бани за утвърждаване.

(10) Решенията на комисията се вземат с мнозинство повече от половината от общия брой на членовете й. Когато член на комисията не е съгласен с взетото решение, той подписва протокола с особено мнение и писмено излага мотивите си.

(11) Когато по обективни причини член на комисията не може да изпълнява задълженията си, той се замества от резервен член.

(12) В десетдневен срок от получаване на протокола кметът на общината го утвърждава или го връща на комисията с писмени указания, когато информацията в него не е достатъчна за вземането на решение за приключване на избора и/или констатира нарушение в работата на комисията, което може да бъде отстранено без да се прекратява избора.
(13) Указанията по ал. 12 не могат да насочват към конкретен изпълнител или към определени заключения от страна на комисията, а само да указват.

(14) Възложителят сключва договор в едномесечен срок от утвърждаването на протокола с класирания на първо място участник. 

(15) Възложителят може да определи втория класиран участник за изпълнител, когато участникът класиран на първо място, откаже да сключи договор или не изпълни някое от изискванията, заложени в условията за участие в поръчката.

Чл. 25. Редът по предходната алинея не се прилага за проекти, подлежащи на финансиране от „Фонд за органите на местното самоуправление в България – ФЛАГ” ЕАД, от фонд „Енергийна ефективност и възобновяеми източници и от фондовете за градско развитие, както и за финансиране на проекти чрез финансови инструменти по смисъла на чл. 2, т. 11 от Регламент 1303/2013 от финансови посредници, избрани от „Фонд мениджър на финансови инструменти в България” ЕАД въз основа на открита, прозрачна, пропорционална и недискриминационна процедура.
Чл. 26. Процедурата по чл. 24 може да не се прилага в случаите, когато годишния размер на краткосрочния дълг не надвишава 4 на сто от собствените приходи на общината по отчета за изпълнението на бюджета на общината за предходната година.

Чл. 27.  Процедурата по чл. 24 може да не се прилага в случаите, когато стойността на услугата, предлагана от финансовия посредник, е по-малка от 30 000 лв.

Раздел V
ОБЩИНСКИ ГАРАНЦИИ
Чл. 28. Гарантиран от общината дълг са всички финансови задължения, за които с решение на общинския съвет са издадени гаранции от името и за сметка на общината при спазване изискванията на Закона за общинския дълг и настоящата наредба.
Чл. 29. (1) Общината може да гарантира дълг само на търговски дружества, в които общинското участие е над 50 на сто от капитала на дружеството, ако дългът е поет за финансиране на инвестиционни проекти и текущи разходи от полза на местната общност и има предоставено обезпечение в полза на общината.
(2) Предложението за издаване на общинска гаранция трябва да отговаря на условията по чл. 32, ал. 2 от закона за публичните финанси и чл. 12 от настоящата наредба.

(3) Кметът на общината внася в общинския съвет предложението за издаване на общинска гаранция заедно с доклад за статута и финансовото състояние на дружеството и договора за поемане на дълг, който общината гарантира.

(4) Решението за издаване на общинска гаранция се приема с мнозинство повече от половината от общия брой на общинските съветници или след провеждане на референдум по решение на общинския съвет.

Чл. 30. Кметът на общината участва в преговорите за поемане на дълг с общинска гаранция и подписва от името на общината споразуменията за издаване на общинска гаранция или гаранционните писма.

Чл. 31. Промени в гарантирания от общината дълг, засягащи размера и/или срока на погасяването му, се правят след предварително одобрение от общинския съвет по реда на чл. 18 и чл. 19 от наредбата.

Чл. 32. Получателите на средства по гарантиран от общината дълг ежемесечно до 5-то число на месеца, следващ отчетния месец, предоставят на кмета на общината информация за обслужването на дълга.

Чл. 33. (1) Лихвите, погашенията по главницата и всички такси, комисиони и други подобни разходи по обслужването на гарантирания от общината дълг се заплащат от кредитополучателите.

(2) Плащане по общинска гаранция се дължи само в случаите, когато кредитополучателят не извърши частично или цялостно плащане по кредита в съответствие с условията по договора за заем и кредиторът е предприел мерките и действията, предвидени в съответния договор за заем, за събиране от кредитополучателя на дължимите суми.

Чл. 34. Когато изискванията на чл. 33, ал. 2 не са предвидени в споразумението за издаване на общинска гаранция, кметът на общината уточнява с кредитора конкретни мерки, които трябва да бъдат предприети, когато се дължи плащане по общинска гаранция, както и сроковете, в които общината трябва да плати просрочената сума.

Чл. 35. От деня на извършване на плащане по общинска гаранция общината встъпва в правата на кредитора по договора за заем до размера на извършеното плащане.

Чл. 36. (1) Кредитополучателят е длъжен да възстанови в пълен размер сумите, изплатени на кредитора по общинска гаранция, и направените разходи във връзка с плащането.

(2) Кметът на общината предприема всички мерки съгласно действащото законодателство за възстановяване на сумите, изплатени по общинска гаранция.                                      
Раздел VI

ОБЩИНСКИ ЦЕННИ КНИЖА
Чл. 37. Поемането на дълг чрез емисия на общински ценни книжа се извършва при условията и по реда на глави четвърта и пета на закона за общинския дълг и настоящата наредба.

Чл. 38. Когато емисията на общински ценни книжа е предназначена за публично предлагане, се прилагат разпоредбите на закона за публичното предлагане на ценни книжа.

Чл. 39. (1) Когато емисията на общински ценни книжа не е предназначена за публично предлагане, инвеститори могат да бъдат единствено институционални инвеститори по смисъла на § 1, т. 1, буква „в”от допълнителните разпоредби на закона за публичното предлагане на ценни книжа.

(2) В случаите по ал. 1 информацията, необходима на инвеститорите за точна оценка на икономическото и финансовото състояние на общината и на правата, свързани с ценните книжа се оповестява в интернет страницата на общината.

Раздел VII
РЕГИСТРАЦИЯ НА ОБЩИНСКИЯ ДЪЛГ
Чл. 40. (1) Кметът на общината води, съхранява и предоставя на министерство на финансите информация за поетия от общината дълг и дълга на контролираните от общината лица, които попадат в обхвата на подсектор „Местно управление”, в съответствие с изискванията на Европейския съюз и на българското законодателство за отчетността, статистиката и бюджетирането на публичния сектор.

(2) Изискванията на ал. 1 се прилагат и за останалите лица от подсектор „Местно управление”, които не се контролират от община Минерални бани.

(3) Редът, начинът и сроковете за отчитане и предоставяне на информацията по ал. 1 се определят от министерство на финансите.

(4) Воденето, съхранението и предоставянето на информацията за поетия от община Минерални бани дълг се осъществява от служител в отдел Финансово счетоводен към дирекция Обща администрация.

Чл. 41. (1) Регистърът на общината е разделен на следните подрегистри:

- подрегистър на емитираните общински ценни книжа;

- подрегистър на заемите, предоставени на общината;

- подрегистър на издадените общински гаранции.

(2) В регистъра се вписват следните обстоятелства:

- решенията на общинския съвет по чл. 17, ал. 1 и чл. 40, ал. 4 от настоящата наредба;

- срока на дълга, промените на срока, амортизационната схема на дълга;

- забава в обслужването на дълга повече от 30 дни.

(3) Информацията за дълга на останалите лица от подсектор „Местно управление” и издадените от тях гаранции се представя обособено по общини, които контролират съответните лица, и отделно – когато такива лица не се контролират от отделна община.

Раздел VIII
ДРУГИ РАЗПОРЕДБИ

Чл. 42. Кметът на общината носи отговорност за използването на постъпленията от дълга само по предназначението, за което общинският съвет е одобрил поемането на дълга.

Чл. 43. Когато общината забави обслужването на дълга повече от 30 дни, кметът на общината и/или кредиторът уведомява в 5-дневен срок общинския съвет и Сметната палата.
ДОПЪЛНИТЕЛНИ РАЗПОРЕДБИ
§ 1. По смисъла на тази наредба:

1. ,,Краткосрочен дълг” е дълг със срок за изплащане до една година.

2. ,,Дългосрочен дълг” е дълг със срок за изплащане над една година.

3. ,,Форсмажорно обстоятелство” е непредвидено и непредотвратимо събитие от извънреден характер, което не може да се избегне или последиците от което не могат да се предотвратят.

4. ,,Местна общност” са жителите и юридическите лица, които имат регистрация, осъществяват дейност или ползват услуги на територията на съответната община.
ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Наредбата се издава на основание чл. 21, ал. 2 ЗМСМА вр. чл. 8 и чл. 15, ал. 1 ЗНА и чл. 76, ал. 3 АПК вр. чл. 15, ал. 3 и чл. 19 ЗОБ.

§2. Настоящата наредба отменя наредба за управление на общинския дълг в община Минерални бани, област Хасково, приета с решение № 168 от 11.04.2012 г., протокол № 9 от 11.04.2012 г. на общински съвет Минерални бани.

§3. С приемането на тази наредба се отменят всички разпоредби от актове, приети от общински съвет Минерални бани, които й противоречат.

§4. Разпоредбите на тази наредба се прилагат, доколкото не противоречат на нормативен акт с по-висока степен.

§5. Изпълнението на наредбата се възлага на кмета на общината. Задължава кмета на община Минерални бани да  публикува настоящата наредба на интернет страницата на общината.

§6. Наредбата е приета с решение № 514 от 29.08.2017 г., взето с протокол № 32 от 29.08.2017 г. на общински съвет Минерални бани.
                                                                                Председател на ОбС………………………

                                                                                                                        /Мехмед Лятиф/

